Návrhy tém na spracovanie projektov mimovládnych subjektov v rámci dotačného programu MZV SR v r. 2008

1.	Strednodobá koncepcia rozvoja verejnej diplomacie v podmienkach MZV SR

výstup:		štúdia

2.	Ekonomická diplomacia v podmienkach zahraničnej služby SR

výstup:		štúdia v rozsahu cca 15 str.
cieľ:	Poznať nezávislý pohľad na problematiku, ktorá dlhodobo „teoreticky“ rezonuje v prostredí MZV SR, avšak doposiaľ nemožno konštatovať jej plnohodnotné zvládnutie. V princípe by teda malo ísť o identifikáciu toho čo by sa malo v danom smere robiť a prípadne aj ako, teda obsahové zameranie činnosti a metódy práce, resp. mechanizmus jej realizácie. Osobitne ide o reálne zhodnotenie priestoru existujúceho pre MZV v rámci súčasných kompetenčných vzťahov v rámci SR, ale zároveň aj reálnych možností pôsobenia v medzinárodnom prostredí. Špeciálna pozornosť by sa mala venovať segmentu malých a stredných firiem, skutočne synergickému pôsobeniu príslušných štátnych orgánov a i. na vládu napojených agentúr vo vonkajšom prostredí pri vyhľadávaní, identifikácii a spracovaní ekonomických tém

3.	Zvyšovanie úrovne informovanosti o NATO na Ukrajine II

výstup:		Pracovné stretnutia MVO z oboch štátov s cieľom prípravy osôb, ktoré budú schopné formovať verejnú mienku o NATO a sprostredkovať informácie pre občanov a záujemcov v jednotlivých regiónoch Ukrajiny, prednášky, workshopy.
cieľ:		Šíriť a zvýšiť informačné povedomie o NATO, jeho aktivitách, úlohách a takisto o pôsobení SR v Aliancii, prostredníctvom odovzdávania skúseností slovenských MVO ukrajinským partnerským organizáciám, vrátane akademickej obce. Malo by ísť o podpornú aktivitu pôsobenia SR na poste Kontaktného veľvyslanectva NATO v Kyjeve v r. 2007-8. Pre najbližšie obdobie bude na Ukrajine rozhodujúca podpora obyvateľstva pre vstup krajiny do NATO, preto odporúčame využiť pozitívne výsledky z minuloročného projektu a pokračovať v ňom.

4.	Zvyšovanie povedomia slovenskej verejnosti o pôsobení OS SR v operáciách a misiách medzinárodného krízového manažmentu

výstup:	Široká škála aktivít verejnej diplomacie - rozhlasová relácia, TV-dokument – o pôsobení PRT v Afganistane.
cieľ:	Zastaviť, resp. zvrátiť, negatívny trend poklesu záujmu slovenskej verejnosti o záväzky vyplývajúce z členstva SR v NATO a EÚ. Dôležité je identifikovať ďalšie možné aktivity na podporu medzinárodnej spoluzodpovednosti SR v otázkach stability, bezpečnosti a rozvoja. Záujmom je zvýšiť podporu pre vysielanie príslušníkov OS SR do misií a operácií medzinárodného krízového manažmentu nielen v Afganistane, ale aj i. regiónoch sveta.
5.	Návrh legislatívneho rámca vytvárajúceho podmienky na efektívnejšie zapájanie sa SR do riešenia konfliktov vo svete, ako aj postkonfliktnej rekonštrukcie krízových oblastí

výstup:		štúdia 
cieľ:		Návrh úpravy existujúcich legislatívnych noriem.
Skúsenosti SR z nasadenia OS SR, civilných expertov a expertov z mimovládneho sektora v krízových oblastiach, ako aj doterajšie využívanie prostriedkov rozvojovej pomoci a hospodársko-ekonomické záujmy SR, poukazujú na potrebu zlepšenia spolupráce aktérov podieľajúcich sa na projektoch medzinárodného krízového manažmentu za SR, ako aj lepšej a efektívnejšej koordinácie plánovania a realizácie aktivít SR pri rozhodovaní o forme a šírke zapojenia sa SR do projektov krízového manažmentu, resp. postkonfliktnej rekonštrukcie krízových oblastí vo svete. To SR najčastejšie realizuje pod hlavičkou medzinárodných organizácií, vylúčená však nie je ani forma samostatného angažovania sa SR v prospech stabilizácie krízových oblastí a to najmä v regiónoch, ktoré SR definuje ako svoju zahranično-politickú prioritu. 

6.	Aktuálna bezpečnostná politika TR
výstup:	Workshop za účasti zástupcov exekutívy - MVO zo SR a TR - a ďalšej odbornej verejnosti, podpora MZV SR rozbehnutiu bilaterálnej spolupráce MVO.
cieľ:		Šírenie a zvýšenie informačného povedomia o TR s dôrazom na bezpečnostné aspekty jej zahraničnej, integračnej a energetickej politiky, jej aktivity v dynamickej oblasti Blízkeho východu, vývoj v ktorej má strategický význam pre SR, EU aj NATO, dopad na bezpečnosť a stabilitu na Balkáne na jednej strane a na vývoj na strednom východe a v strednej Ázii na strane druhej.

7.	Príspevok SR k rokovaniam medzinárodných orgánov pre oblasť ľudských práv

výstup:		štúdia
cieľ:		Vyšpecifikovať a analyzovať niekoľko tematických oblastí v oblasti ochrany ľudských práv, na ktoré by sa SR mohla prioritne koncentrovať a presadzovať ich na medzinárodnej úrovni. SR sa uchádza o členstvo v Rade OSN pre ľudské práva a v prípade úspechu svojej kandidatúry by sa mohla vo väčšej miere profilovať vo vybraných oblastiach medzinárodnej ochrany ľudských práv. Vhodnou východiskovou bázou by mohlo byť zohľadnenie vlastných skúseností SR z budovania demokratických inštitúcií a existujúcich priorít z hľadiska vnútroštátnej ochrany ľudských práv.
časový harmonogram projektu:	realizácia v termíne do 31.8.2008
cieľová skupina: MZV SR a diplomatické misie v zahraničí.

8.	Analýza pôsobenia SR v projektových krajinách slovenskej ODA a návrhy pre ďalšie pôsobenie SR

výstup:		štúdia
cieľ:	Vypracovanie analýzy pôsobenia SR v jednotlivých projektových krajinách slovenskej ODA i sociálno-ekonomickej analýzy týchto krajín pre potreby organizácií zapojených do realizácie programu 05T0A02 – Zahraničná rozvojová pomoc MZV - a načrtnutie možností pre ďalšie pôsobenie slovenskej ODA v jej projektových krajinách. Analýza by mala byť vypracovaná s prihliadnutím na špecifické otázky spojené s implementáciou rozvojových projektov v cieľovej krajine. Okrem základných socio-ekonomických informácií o aktuálnom vývoji v danej krajine by výsledný dokument mal obsahovať kapitoly zamerané najmä na:
a)	analýzu využívania komparatívnych výhod SR, resp. SWOT analýzu pre pôsobenie SR v krajine,
b)	zhodnotenie doterajších aktivít slovenských organizácií v rámci programu ODA za r. 2003-7 v krajine,
c) identifikáciu národnej stratégie rozvoja danej krajiny (Country Strategy Paper) definovanú na úrovni sektorov a ak sa dá aplikovať, aj regiónov – načrtnutie základných téz pre postup SR v oblasti rozvojovej pomoci v príslušnej  krajine,
d)	významné aktivity iných donorov v rámci ODA v krajine.
Uvedená analýza bude využitá pri tvorbe Strednodobej koncepcie ODA SR na r. 2009-13.
(Zoznam projektových a prioritných krajín slovenskej ODA: Afganistan, Albánsko, Bielorusko, Bosna a Hercegovina, Kazachstan, Keňa, Kirgizsko, Macedónsko, Mongolsko, Mozambik, Sudán, Tadžikistan, Ukrajina a Uzbekistan.)
Uvítali by sme aj analýzu zameranú na Moldavsko, ako perspektívnu projektovú krajinu slovenskej ODA.
termín: do 31.8.2008

9.	Koherencia aktivít Slovak Aid na národnej úrovni

výstup:		štúdia
cieľ:	a/ Vyhodnotiť súčasnú situáciu na Slovensku v oblasti koherencie na úrovni ústredných štátnych inštitúcií, ktoré sú zainteresované do rozvojovej problematiky.
b/ Vypracovať víziu v tejto oblasti, ktorá bude zakotvená v Strednodobej koncepcii ODA (2009–13).
c/ Zvýšiť úroveň koherencie na národnej úrovni so zapojením nasledovných účastníkov: NR SR (členovia parlamentu, výbory NR SR), vláda SR (jednotlivé ministerstvá), účastníci ODA mimo štátnej správy (MVRO, dobrovoľníci, novinári, študenti, verejnosť) a nové subjekty (súkromní podnikatelia).
d/ Navrhnúť formy na dosiahnutie vyššej úrovne koherencie na Slovensku (semináre, konferencie, bilaterálne stretnutia, zahraničné stáže a pod).
termín realizácie:	do 31.9.2008

10.	Model spolupráce v oblasti stredoškolského a vysokoškolského vzdelávania medzi SR a prioritnými krajinami západného Balkánu a východnej Európy

výstup:		štúdia
cieľ:	Využiť voľné kapacity slovenských škôl a vytvoriť širší priestor pre dlhodobé vzdelávanie študentov z vybraných krajín západného Balkánu a východnej Európy (Bielorusko, Bosna a Hercegovina, Čierna Hora, Macedónsko, Srbsko a Ukrajina) na Slovensku.
a/ Zhodnotiť súčasný stav vo vzdelávacom systéme SR z hľadiska platnej slovenskej legislatívy, záujmu a kapacitných možností vybraných slovenských škôl.
b/ Navrhnúť, ktoré legislatívne oblasti je potrebné riešiť - zákony, zmluvy o spolupráci v oblasti vzdelávania (, v ktorých by mali byť riešené jednotlivé oblasti ako zdravotnícka starostlivosť, poistenie, uznávanie dokladov o dosiahnutom vzdelaní, všeobecné podmienky pre potenciálnych zahraničných študentov atď.).
c/ Možnosti financovania:  zo zdrojov SlovakAid, spolufinacovanie s i. donormi (ČK EÚ, fondy EK, súkromné zdroje a pod.).
termín realizácie:	do 30.10.2008

11.	Posilnená Európska susedská politika v kontexte východnej dimenzie

výstup:		expertný seminár + záverečný dokument (zborník) zo seminára
cieľ:		Na odbornej úrovni prediskutovať ďalšie možnosti napĺňania bilaterálnych a regionálnych programov Európskej susedskej politiky vo svetle dokumentov a záverov EK, GAERC a ER a vymeniť si názory na formovanie príspevku SR k efektívnej ENP, predovšetkým k jej východnej dimenzii.

12.	Vnímanie ZP slovenskej vlády a aktivít MZV SR

výstup:		Prieskum verejnej mienky na vzorke minimálne 1.000 respondentov reprezentujúcich populáciu SR vo veku nad 18 rokov a záverečná správa/analýza. Prezentácia výsledkov by pritom mala obsahovať tak základné štatistické vyhodnotenia (podľa vekových kategórií, podľa vzdelania, regiónov a pod.), ako aj návrhy a odporúčania agentúry pri implementácii výskumov do praxe MZV SR
cieľ:		Priniesť relevantné, objektívne a v praxi využiteľné informácie o vnímaní ZP slovenskej vlády a aktivít MZV SR. Vybraná agentúra by mala zmapovať odpovede verejnosti na otázky zadané MZV SR, ktoré by mali obsahovať:
•	všeobecné vnímanie a hodnotenie ZP vlády (susedská politika, globálna angažovanosť SR v konfliktoch, ekonomická dimenzia ZP, angažovanosť SR v dodržiavaní občianskych práv a slobôd, pravidelnosť sledovania ZP a pod.) a
•	vnímanie a hodnotenie aktivít MZV SR (činnosť ZÚ, rozvojová pomoc, informovanosť verejnosti, napr. o problematike EÚ a pod.)
Dôležité bude tiež stanovenie časového harmonogramu tohto výskumu s dôrazom na vhodný termín (medializovaného) výstupu (napr. k 1. máju – výročiu vstupu do EÚ, resp. k 1.1.2009 – predpokladanému vstupu do euro-zóny a pod.).

13.	Presadzovanie zastúpenia SR v inštitúciách EÚ

výstup:	1-dňová konferencia pre 100-150 účastníkov v priestoroch kongresového centra MZV SR (za účasti Slovákov, ktorí v inštitúciách EÚ pôsobia), vrátane zabezpečenia publicity podujatia a následného vydania zborníka z konferencie (1.000 ks).
cieľ:	V rámci komplexného prístupu MZV SR v oblasti personálnej politiky SR vo vzťahu k EÚ, cieľom ktorej je dlhodobé posilňovanie zastúpenia SR v inštitúciách EÚ a v konečnom dôsledku posilňovanie postavenia SR ako členskej krajiny EÚ, informovať o skúsenostiach slovenských občanov pôsobiacich v štruktúrach EÚ.

14.	Inštitucionálna reforma EÚ a Lisabonská zmluva

výstup:	Informačná brožúra s populárnym výkladom a praktickými príkladmi s osobitným zameraním sa na otázky zaujímajúce slovenskú verejnosť v rozsahu min. 60 normostrán a v počte 2.000 ks. Elektronická forma brožúry v editovateľnom formáte a všetky autorské práva budú majetkom MZV SR.
cieľ:	Rozšíriť povedomie a informovanosť širokej verejnosti o prínosoch Lisabonskej zmluvy a o EÚ celkovo, so zameraním sa na aspekty týkajúce sa ťažiskovo SR.

15.	Lobing v EÚ

výstup:	Príručka pre pracovníkov štátnej správy v počte 1.000 ks obsahujúca najmenej 3 prípadové štúdie o zapojení neštátnych aktérov do rozhodovacích procesov v EÚ, obsahom zamerané na automobilový priemysel, chemický priemysel a poľnohospodárstvo. Príručka bude mať rozsah min. 80 normostrán, z toho 1 štúdia  min. 20 normostrán. Elektronická forma brožúry v editovateľnom formáte a všetky autorské práva budú majetkom MZV SR.
cieľ:	Rozšíriť povedomie verejnosti o praxi, možnostiach a nástrojoch presadzovania záujmov slovenských občanov a podnikov v EÚ. Projekt zámerom  nadviaže na všeobecnú brožúru o lobingu v EÚ, spracovanú OVZI MZV SR v r. 2007.

16.	Odovzdávanie skúseností SR z procesu európskej a euroatlantickej integrácie

výstup:	Neperiodická publikácia obsahujúca model, metodiku, databázu expertov a ďalšie súvisiace témy, zahŕňajúce o. i. twinningové formy spolupráce s partnermi.
cieľ:	Systémové riešenie pre odovzdávanie skúseností SR i. krajinám so zameraním sa na krajiny prioritného záujmu SR (západný Balkán, východná Európa) na všetkých úrovniach (vládna, mimovládna, odborná atď.). Jedným z cieľov je aj zvýšiť zapojenie SR do twinningových projektov.

17.	Aktuálne otázky medzinárodného práva

výstup:	neperiodická publikácia
cieľ:	aktuálne otázky medzinárodného práva